20.3.2023
SL
Uradni list Evropske unije
L 80/1
I (Zakonodajni akti)
UREDBE UREDBA (EU) 2023/606 EVROPSKEGA PARLAMENTA IN SVETA z dne 15. marca 2023 o spremembi Uredbe (EU) 2015/760 glede zahtev v zvezi z naložbenimi politikami in pogoji delovanja evropskih dolgoročnih investicijskih skladov ter področjem uporabe primernih naložbenih sredstev, zahtev glede sestave in diverzifikacije portfelja ter glede izposojanja denarja in drugih pravil sklada (Besedilo velja za EGP)
EVROPSKI PARLAMENT IN SVET EVROPSKE UNIJE STA –
ob upoštevanju Pogodbe o delovanju Evropske unije in zlasti člena 114 Pogodbe, ob upoštevanju predloga Evropske komisije, po posredovanju osnutka zakonodajnega akta nacionalnim parlamentom, ob upoštevanju mnenja Evropskega ekonomsko-socialnega odbora (1), v skladu z rednim zakonodajnim postopkom (2), ob upoštevanju naslednjega: (1)
Od sprejetja Uredbe (EU) 2015/760 Evropskega parlamenta in Sveta (3) so bila dovoljenja izdana le za nekaj evropskih dolgoročnih investicijskih skladov (ELTIF).
Skupni obseg neto sredstev teh skladov je bil v letu 2021 ocenjen na približno 2 400 000 000 EUR.
(2)
Razpoložljivi tržni podatki kažejo, da se razvoj segmenta ELTIF ni povečal v skladu s pričakovanji, kljub osredotočenosti Unije na spodbujanje dolgoročnega financiranja v Uniji.
(3)
Nekatere značilnosti trga ELTIF, vključno z nizkim številom skladov, majhnim obsegom neto sredstev, nizkim številom jurisdikcij, v katerih imajo ELTIF sedež, in sestavo portfelja, ki je usmerjena v določene kategorije primernih naložb, kažejo na koncentrirano naravo tega trga, tako geografsko kot tudi v smislu vrste naložb.
Poleg tega se zdi, da primanjkuje ozaveščenosti in finančne pismenosti ter, kar je najpomembneje, da so ravni zaupanja in zanesljivosti v zvezi s finančnim sektorjem nizke in jih je treba odpraviti, da bi bili ELTIF dostopnejši in bolj priljubljeni med malimi vlagatelji.
Zato je treba pregledati delovanje pravnega okvira za delovanje ELTIF, da bi zagotovili, da se več naložb usmeri v podjetja, ki potrebujejo kapital, in v dolgoročne naložbene projekte.
(1) UL C 290, 29.7.2022, str. 64.
(2) Stališče Evropskega parlamenta z dne 15. februarja 2023 (še ni objavljeno v Uradnem listu) in odločitev Sveta z dne 7. marca 2023.
(3) Uredba (EU) 2015/760 Evropskega parlamenta in Sveta z dne 29. aprila 2015 o evropskih dolgoročnih investicijskih skladih (UL L 123, 19.5.2015, str. 98).